DA, ANC kla mekaar se LP’s aanBongani Mkongi Die ANC het ŉ klag teen ŉ DA-LP by die parlement se etiekkomitee ingedien, kort nadat die DA ŉ klag teen ŉ ANC-LP ingedien het. Die ANC het Dianne Kohler-Barnard, die DA-LP wat gestraf is nadat sy ŉ Facebook-inskrywing oor PW Botha gedeel het, by die etiekkomitee aangekla. Johan Steenhuisen, DA-hoofsweep, het intussen die klag as ŉ verkiesingsfoefie afgemaak en gesê sy party verwag dat die komende munisipale verkiesing “gewelddadig” kan wees. Die kantoor van die ANC-hoofsweep het vroeër Woensdag na Mmusi Maimane, DA-leier, gekap oor sy toespraak waarin hy gesê het rassiste is nie welkom in die DA nie. Volgens Moloto Mothapo, woordvoerder van die ANC-hoofsweep se kantoor, het Maimane in sy toespraak uitgevaar teen rassisme, maar is dié stelling in kontras met sy party se besluit om Kohler-Barnard nie in die pad te steek nie. Dianne Kohler-Barnard Steenhuisen het gesê hy beskou die klag as ŉ vorm van vergelding nadat die DA Maandag ŉ klag teen Bongani Mkongi, ANC-LP, by die etiekkomitee aanhangig gemaak het oor “rassistiese uitsprake, aanhitsing tot geweld en moontlike betrokkenheid by die verwydering van die ZumaMustFall-banier”. Mkongi het glo die naweek op sosiale media mense aangemoedig om die Overbeek-woonstelblok met inwoners daarbinne aan die brand te steek nadat die banier teen die woonstelblok aangebring is. Hy het intussen om verskoning gevra en die ANC het gesê om dié rede is daar besluit om nie enige stappe teen hom te doen nie.